Nyt panemaan tilastoja uusiksi - juhannusvauvoista ei voi enää puhua

Saara Larkio

Maaliskuussa syntyy eniten vauvoja, kun juhannuksena ovat koivikot heiluneet ja mökkien hetekat narisseet, kuuluu sitkeä uskomus. Juhannusvauvoista ei tosiasiassa ole voinut puhua enää 1990-luvun puolivälin jälkeen.

- Puheet juhannusvauvoista voisi minun mielestäni lopettaa, koska ei sille ole enää todellisuuspohjaa. Ei ole ollut enää pitkään aikaan, toteaa Timo Nikander Tilastokeskuksesta.

Kun katsoo syntyvyystilastoja viime vuosilta, vauvojen määrä jakaantuu varsin tasaisesti joka kuukaudelle. Huomattavia piikkejä syntyvyydessä ei enää esiinny.

Päijät-Hämeessä kiihkein syntyvyys on ollut pikemminkin alkusyksystä, mutta viime vuonna vauvoja syntyi eniten toukokuussa. Koko maan tasolla viime vuoden syntyvyystilasto on ollut todella tasainen, lapsia on putkahtanut maailmaan lähes sama määrä joka kuukausi.

- Vain loppuvuodesta ja aivan alkuvuodesta on pientä laskua, Nikander sanoo.

Heittävätkö tilastot tämän jussin jälkeen häränpyllyä? Sen päätätte te!